गुरूदत्त की फिल्में ऑस्कर की हकदार रही हैं : गुनीत मोंगा- कार्तिकी गोंजालवेज
मजबूत कहानी की बदौलत ऑस्कर जीत सकते हैं, Guru Dutt's films deserve Oscars: Guneet Monga and Kartiki Gonsalves
भारत का नाम इस बार के ऑस्कर में गुनीत मोंगा और कार्तिकी गोंजालवेज ने ऊंचा किया है। वो दोनों भारत वापस लौट चुकी हैं। अपनी खुशी और गुरूमंत्र उन्होंने दैनिक भास्कर से शेयर किए हैं। पेश हैं प्रमुख अंश:-
- जिस वक्त आपकी जीत अनाउंस हुई, कैसा महसूस हुआ? 
गुनीत:- वह बेहद स्वप्निल और जादुई एहसास था। कार्तिकी और हमने एक दूसरे को गले लगाया। मैं उसे लगातार कहती रही कि जल्दी चलो मंच पर, क्योंकि हमें तब भी यकीन नहीं हो रहा था कि हमारी डॉक्यूमेंट्री को ऑस्कर मिला है। यह भारत की ओर से पहला होम प्रोडक्शन है, जिसने ऑस्कर जीता।
कार्तिकी:- मैंने तो बस सांसें थाम रखी थीं। हमें बिल्कुल नहीं पता था कि आखिर जीत का सेहरा किसके सिर बंधेगा? हमें नहीं मालूम था कि वो किसका नाम पुकारेंगे? हम इंतजार कर रहे थे कि हमारे हाथी ने दुनिया के दिलों को छुआ है कि नहीं?
- क्या डॉक्युमेंट्री के बचे हुए हिस्सों के जरिए कोई फ्रेंचाइजी बनाई जाएगी? 
कार्तिकी:- जी नहीं। बचे हुए फुटेज वैसे ही रहने वाले हैं। क्योंकि हमने उन्हीं 450 मिनट के फुटेज में से बेस्ट स्टोरी चुनकर और छांटकर डॉक्यूमेंट्री क्रिएट की। हम अब अगली कहानी पर मूव ऑन हो रहें हैं।सच कहा जाए तो हम दोनों अलग अलग जर्नी पर चल भी चुके हैं।
- ऑस्कर जीतने का गुरूमंत्र क्या है ?
गुनीत:- मैं 'लंच-बॉक्स’ के दिनों से ही कह रही हूं कि आप को सही डिस्ट्रीब्यूशन पार्टनर चुनना होगा। बहुत जरूरी है कि आप अपनी फिल्म को वहां के अहम फेस्टिवल में लेकर जाएं। हमारे मामले में नेटफ्लिक्स बतौर डिस्ट्रीब्यूटर काफी मददगार साबित हुए। अगर हमारी एक्सपर्टीज खूबसूरत कहानियां कहने की है, तो एक सही अमरीकी डिस्ट्रीब्यूटर से साझेदारी करना बहुत जरूरी है।
- क्या आप और कार्तिकी फिर साथ काम करेंगें?
गुनीत:- बेशक हम दोनों उम्मीद करते हैं कि जो खूबसूरत जर्नी हमारी रही है, वह आगे भी कायम रहे। लग रहा था कि दो बड़े पावर हाउस एक खूबसूरत स्पिरिट के साथ एक दूसरे की हौसला अफजाई कर रहें हैं, कि बेहतर किया जाए। और बम्मन-बेली व रघु- अम्मु की ब्लेसिंग्स के चलते हम यहां तक आ सकें। हालांकि सच कहा जाए तो हम दोनों की जर्नी बेहद हेक्टिक यानी थकाऊ रही है। हम दोनों इसके निर्माण में डूबे रहे। उससे मैं पिछले साल 8 दिसंबर को रिलीफ हो पाई। उन्हीं दिनों मेरी शादी भी हो रही थी। फिर एकदम से दो हफ्ते बाद शॉर्ट लिस्ट आ गया।
- कार्तिकी क्या आप आगे इंडिया को फीचर फिल्म कैटिगरी में जीत दिलाने के लिए फिल्म बनाने वाली हैं ?
कार्तिकी:- फीचर फिल्म दिमाग में तो है। मगर ऑस्कर को ही ध्यान में रखकर वो है, ऐसा नहीं है। हर इंडिपेंडेंट स्टोरी की अपनी अलग जर्नी है। हम जब एलिफेंट विस्पर्रर्स भी बना रहे थे तो ये कहीं से जेहन में नहीं था कि हम तो ऑस्कर जीत ही लेंगे। यकीनन हमारी जर्नी बेहद खूबसूरत रही है। हम उसके लिए शुक्रगुजार हैं।
ऑस्कर के लिए इंडियन फिल्मों को क्या करना चाहिए ?
कार्तिकी:- ऑस्कर में अपने सफर से मैं यह सीख पाई कि कुछ भी बिल्कुल रणनीतिक तौर पर आप नहीं कर सकते। आप वहां बस एक मजबूत कहानी लेकर जा सकते हैं। वैसी कहानी कहने का मेरा जुनून था। उसके साथ मैं वहां गई। जो मैं कहना चाहती थी, उनमें मेरा भरोसा था और मैंने अपना बेस्ट दिया उसमें। वहां हमने हर तरह के प्रोजेक्ट देखे, जिन्हें बड़े बजट से लेकर छोटे बजट से भी वहां पहुंचाया जा रहा था।
- उनकी डिमांड किस तरह की कहानियों को लेकर है?
गुनीत:- ऐसा कुछ नहीं है। पिछले साल अगर कोडा जीती तो इस साल श्रेष्ठ फिल्म ' एवरीवेयर ऑल एट वंस ’ रही। इसका कोई फार्मूला नहीं है। अगर किसी निर्माता या स्टूडियो ने क्रैक किया होता तो वो ही हर साल जीत रहे होते न। आप एक अच्छी फिल्म बनाने और अच्छी टीम साथ ला सकते हैं। उसके बाद सही डिस्ट्रीब्यूटर और मार्केटिंग की बदौलत आप जीत हासिल कर सकते हैं।
कौन सी पुरानी फिल्मों को आप ऑस्कर की हकदार मानती हैं ?
गुनीत: मेरे ख्याल से कोई भी गुरूदत्त जी की फिल्मों को आप उठा लें, वो ऑस्कर की हकदार थीं। मुझे तो लगता है कि बहुत खूबसूरत काम हुआ है। हमारा सिनेमा कल्चर बहुत समृद्ध है। ये तो बस ऑनर है कि हमारे प्रॉडक्शन से इंडिया को पहली जीत मिली है। वरना सभी लैंग्वेजेज में हमारी फिल्मों ने बहुत खूबसूरत काम किया है।